Kokelo ya Maokatumo e tla tlhabololwa
Banni ba motse wa Kgagodi ba itsisitswe fa kokelo ya Maokatumo Service Centre e tsentswe mo lenaneong la ditlhabololo la NDP 11. Fa a buisa phuthego ya kgotla kwa motseng wa Kgagodi, mopalamente, Rre Kefentse Mzwinila o ne a tlhalosetsa banni fa ditlhabololo tsa kokelo ya Maokatumo Service Centre di tlaa dira gore e nne nngwe ya dikokelo tse di tlaa dirisiwang bosigo le motshegare e sa tswalwe. A re banni ba Kgagodi le metse e e mabapi ba tlaa thusiwa gaufi ka tsa bongaka le pelegi ntleng le go latela thuso kwa Palapye ka gore kokelo ya Maokatumo e tlaa atlolosiwa e bo e tsenngwe le ntlo ya pelegi. Dingwe tsa ditlhabololo tse di tsentsweng mo NDP 11 tse di amang Metse ya Tamasane le Kgagodi le metse e e mabapi mo kgaolong ya botlhophi ya ga mopalamente Mzwinila ke go tlhabololwa ga sekole se sebotlana sa Tamasane, kokelwana le ofisi ya sepodisi, fa kwa Mogapi go tlaa tlhabololwa kokelwana. A re ka ngwaga wa 2015, tona wa tsa botsogo o ne a tlhalosa fa lephata la botsogo le sena thulaganyo epe ya go tlhabolola kokelo ya Maokatumo le fa setshaba sa mo tikologong ya kokelo eo se ne se kopile gore e tlhabololwe, mme ka lesego e wetse mo NDP 11.  Kwa Mogapinyana Rre Mzwinila o ne a re lefatshe leno le tlhaelelwa ke madi fela thata mo go lebegang le tlaa dira ditiro tse dingwe ka madi a dikadimo, mme a supa fa botsadi bo tshwanetse go ipaakanyetsa go tshswaraganela kgetsi ya tsie le puso mo thutong ya bana. O ile gape a lekodisa ka go tlhabololwa ga makopanelo a tsela ya Dikabeya e e fapogang go tswa mo go ya A1 go tsena mo metsing ya bone a re e ya go dirwa mo kgweding eno, gore e nne le mela e le meraro go fokotsa dikotsi tse di tsweletseng ka go gapa matshelo a batho. Mme o ne a re bontsi ja ditlhabololo tse ba VDC ba di akantseng di tlaa dirwa ka madi a a abetsweng ditlhabololo, a Constituency Development Fund a supa fa kgaolwana nngwe le nngwe ya mokhanselara e ya go nna le seabe mo mading ao. E ne ya re ba akgela banni ba Mogapinyana ba supa fa ba itumelela ditlhabololo tse di tlang tseo le one madi a a akantsweng ao, mme ba supa fa go tswalwa ga BCL go amile matshelo a batho ka bontsi mo bangwe ba letlhegetsweng ke matshelo fa bangwe ba lwala ditlhaloganyo. Ba ile gape ba leboga kgato e e tserweng ke kgosi ya motse wa bone Rre Sebedi Maphane ya go emisa go titielwa ga khadi mo motsing wa bone ba re go fokoditse dintsho le dintwa tse di ileng magoletsa mo motsing wa bone. BOPA